title: 2011/398/ЕС: Решение на Съвета от 13 май 2011 година относно сключването на Споразумение под формата на протокол между Европейския съюз и Хашемитско кралство Йордания за създаване на механизъм за уреждане на спорове, приложим по отношение на спорове, свързани с търговﾁките разпоредби на Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна#Протокол между Европейския съюз и Хашемитско кралство Йордания за създаване на механизъм за уреждане на спорове, приложим по отношение на спорове, свързани с търговските разпоредби на Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна

text:
               6.7.2011

               BG

               Официален вестник на Европейския съюз

               L 177/1

         РЕШЕНИЕ НА СЪВЕТА
   от 13 май 2011 година
   относно сключването на Споразумение под формата на протокол между Европейския съюз и Хашемитско кралство Йордания за създаване на механизъм за уреждане на спорове, приложим по отношение на спорове, свързани с търговските разпоредби на Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна
   (2011/398/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 6, буква а), подточка v) от него,
   като взе предвид предложението на Европейската комисия,
   като взе предвид съгласието на Европейския парламент,
   като има предвид, че:

               (1)

               На 24 февруари 2006 г. Съветът оправомощи Комисията да започне преговори с партньорите от средиземноморския регион с цел създаването на механизъм за уреждане на спорове, свързани с търговските разпоредби.

               (2)

               Комисията проведе тези преговори в консултация с комитета, определен съгласно член 207 от Договора, и в рамките на дадените от Съвета указания за водене на преговори.

               (3)

               Преговорите приключиха и на 9 декември 2009 г. беше парафирано Споразумение под формата на протокол („протоколът“) между Европейския съюз и Хашемитско кралство Йордания за създаване на механизъм за уреждане на спорове, приложим по отношение на спорове, свързани с търговските разпоредби на Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна (1).

               (4)

               Протоколът беше подписан от името на Съюза на 11 февруари 2011 г.

               (5)

               Протоколът следва да бъде сключен,

         ПРИЕ НАСТОЯЩОТО РЕШЕНИЕ:
   Член 1
   Споразумението под формата на протокол между Европейския съюз и Хашемитско кралство Йордания за създаване на механизъм за уреждане на спорове, приложим по отношение на спорове, свързани с търговските разпоредби на Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна („протоколът“), се одобрява от името на Съюза.
   Текстът на протокола е приложен към настоящото решение.
   Член 2
   Председателят на Съвета извършва от името на Съюза уведомяването, предвидено в член 23 от протокола (2).
   Член 3
   Настоящото решение влиза в сила в деня на приемането му.

      Съставено в Брюксел на 13 май 2011 година.

            За Съвета

            Председател

         MARTONYI J.

      (1)  ОВ L 129, 15.5.2002 г., стр. 3.

      (2)  Датата на влизането в сила на протокола се публикува в Официален вестник на Европейския съюз от генералния секретариат на Съвета.

      ПРОТОКОЛ
      между Европейския съюз и Хашемитско кралство Йордания за създаване на механизъм за уреждане на спорове, приложим по отношение на спорове, свързани с търговските разпоредби на Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна
      ЕВРОПЕЙСКИЯТ СЪЮЗ,
      от една страна,
      и
      ХАШЕМИТСКО КРАЛСТВО ЙОРДАНИЯ,
      от друга страна,
      СЕ СПОРАЗУМЯХА ЗА СЛЕДНОТО:
      ГЛАВА I

         ЦЕЛ И ПРИЛОЖНО ПОЛЕ

      Член 1
      Цел
      Целта на настоящия протокол е предотвратяване и уреждане на всякакви търговски спорове между страните с оглед постигане, в рамките на възможното, на взаимно приемливо решение.
      Член 2
      Прилагане на протокола
      1.   Разпоредбите на настоящия протокол се прилагат по отношение на всяко различие в тълкуването и прилагането на разпоредбите на дял II (с изключение на член 23) от Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна (наричано по-нататък „Споразумението за асоцииране“), освен ако изрично не е предвидено друго (1). Член 97 от Споразумението за асоцииране се прилага към спорове във връзка с прилагането и тълкуването на други разпоредби на Споразумението за асоцииране.
      2.   Процедурите на настоящия протокол се прилагат, ако Съветът по асоцииране в рамките на 60 дни след отправяне на искане до него за намеса по спор в съответствие с член 97 от Споразумението за асоцииране не е успял да уреди спора.
      3.   За целите на параграф 2 даден спор се счита за уреден, когато Съветът по асоцииране е взел решение, както е предвидено в член 97.2 от Споразумението за асоцииране, или когато той е излязъл със становище, че спорът е прекратен.
      ГЛАВА II

         КОНСУЛТАЦИИ И МЕДИАЦИЯ

      Член 3
      Консултации
      1.   Страните полагат усилия да уредят всяко различие относно тълкуването и прилагането на разпоредбите, посочени в член 2, като започват добросъвестни консултации с цел постигане на своевременно, справедливо и взаимно приемливо решение.
      2.   Страна може да поиска провеждане на консултации, като изпрати до другата страна писмено искане с копие до подкомитета „Промишленост, търговия, услуги и насърчаване на инвестициите“, в което посочва всяка спорна мярка и разпоредбите от Споразумението за асоцииране, които смята, че са приложими.
      3.   Консултациите се състоят не по-късно от 40 дни от датата на получаване на искането и се провеждат, освен ако страните са се споразумели за друго, на територията на страната ответник по жалбата. Консултациите се считат за приключени след изтичане на 60 дни от датата на получаване на искането, освен ако двете страни се договорят да ги продължат. Консултациите, по-специално цялата разкрита информация и становищата, изразени от страните по време на процедурата, са с поверителен характер и не накърняват правата на никоя от страните при всякакви по-нататъшни процедури.
      4.   Консултациите по спешни въпроси, включително тези, които са свързани с малотрайни или сезонни стоки, се провеждат в рамките на 15 дни от датата на получаване на искането и се считат за приключени след изтичане на 30 дни от датата на получаване на искането.
      5.   Ако страната, до която е отправено искането, не отговори на искането за консултации в рамките на 10 работни дни от датата на получаването му или ако консултации не бъдат проведени в сроковете, предвидени съответно в параграф 3 или параграф 4, или ако консултациите са приключили, без да се стигне до взаимно приемливо решение, страната жалбоподател може да поиска сформирането на арбитражен комитет в съответствие с член 5.
      Член 4
      Медиация
      1.   Ако след консултациите не се стигне до взаимно приемливо решение, страните могат по взаимно съгласие да се обърнат към медиатор. Всяко искане за медиация трябва да бъде подадено в писмен вид до подкомитета „Промишленост, търговия, услуги и насърчаване на инвестициите“ и да посочва мярката, която е била предмет на консултациите, както и съвместно договорения мандат за медиацията. Всяка страна се ангажира да проявява добра воля по отношение на исканията за медиация.
      2.   Освен когато страните се споразумеят за избора на медиатор в рамките на пет работни дни от датата на получаване на искането за медиация, председателите на подкомитета „Промишленост, търговия, услуги и насърчаване на инвестициите“ или техен представител избират медиатор чрез жребий измежду посочените в списъка по член 19 лица, които не са граждани на никоя от страните. Изборът се прави в рамките на 10 работни дни от датата на получаване на искането за медиация. Медиаторът свиква среща със страните не по-късно от 30 дни след избирането му. Медиаторът получава представените от всяка страна изложения не по-късно от 15 дни преди срещата и може да поиска допълнителна информация от страните или от експерти или технически съветници, ако счете това за необходимо. Всяка информация, получена по този начин, трябва да бъде разкрита на всяка от страните, като те могат да представят своите коментари. Медиаторът обявява становището си не по-късно от 45 дни след избирането си.
      3.   В своето становище медиаторът може да отправи препоръки за начина на уреждане на спора, които да бъдат в съответствие с разпоредбите на член 2. Неговото становище не е обвързващо.
      4.   Страните могат да се споразумеят за промяна на сроковете, посочени в параграф 2. Медиаторът също може да реши да промени тези срокове по искане на някоя от страните предвид конкретните трудности, с които се е сблъскала съответната страна, или сложността на случая.
      5.   Процедурата по медиация, по-специално становището на медиатора и цялата разкрита информация, и становищата, изразени от страните по време на процедурата, са с поверителен характер и не накърняват правата на никоя от страните при всякакви по-нататъшни процедури.
      6.   Ако страните се споразумеят, процедурата по медиация може да продължи и по време на арбитражната процедура.
      7.   Смяна на медиатор се извършва единствено поради причините и съгласно процедурите, обяснени в правила 18—21 от Процедурния правилник.
      ГЛАВА III

         ПРОЦЕДУРИ ПО УРЕЖДАНЕ НА СПОРОВЕ

         РАЗДЕЛ I

            Арбитражна процедура

      Член 5
      Започване на арбитражна процедура
      1.   Когато страните не успеят да уредят спора чрез консултации, както е предвидено в член 3, или чрез медиация, както е предвидено в член 4, страната жалбоподател може да поиска сформирането на арбитражен комитет.
      2.   Искането за сформиране на арбитражен комитет се отправя в писмен вид до страната ответник по жалбата и до подкомитета „Промишленост, търговия, услуги и насърчаване на инвестициите“. Страната жалбоподател посочва в искането си конкретната спорна мярка и обяснява как тази мярка нарушава разпоредбите, упоменати в член 2. Искането за сформиране на арбитражен комитет се подава не по-късно от 18 месеца от датата на получаване на искането за консултации, без да се накърнява правото на страната жалбоподател да поиска нови консултации в бъдеще по същия въпрос.
      Член 6
      Сформиране на арбитражния комитет
      1.   Арбитражният комитет се състои от трима арбитри.
      2.   В срок 10 работни дни от датата, на която страната ответник по жалбата е получила искането за сформиране на арбитражен комитет, страните провеждат консултации, за да постигнат споразумение относно състава на арбитражния комитет.
      3.   В случай че страните не могат да се споразумеят за състава му в срока, посочен в параграф 2, всяка от страните може да поиска председателите на подкомитета „Промишленост, търговия, услуги и насърчаване на инвестициите“ или техен представител да изберат/избере и тримата членове чрез жребий от списъка, изготвен съгласно член 19, като едно от лицата е измежду предложените от страната жалбоподател, едно от лицата е измежду предложените от страната ответник по жалбата и едно от лицата е измежду избраните от страните да изпълняват функциите на председател. Ако страните се договорят за един или повече от членовете на арбитражния комитет, останалите членове се избират по същата процедура.
      4.   Председателите на подкомитета „Промишленост, търговия, услуги и насърчаване на инвестициите“ или техният представител избират/избира арбитрите в рамките на пет работни дни след посоченото в параграф 3 искане на която и да е от страните.
      5.   Датата на сформиране на арбитражния комитет е датата, на която са избрани тримата арбитри.
      6.   Смяна на арбитри се извършва единствено поради причините и съгласно процедурите, обяснени в правила 18—21 от Процедурния правилник.
      Член 7
      Междинен доклад на комитета
      Арбитражният комитет представя на страните междинен доклад, съдържащ неговите констатации, приложимостта на съответните разпоредби и обосновката за всички направени в него констатации и препоръки, не по-късно от 120 дни от датата на сформиране на арбитражния комитет. В рамките на 15 дни от оповестяването на доклада всяка страна може да отправи писмено искане до арбитражния комитет за преразглеждане на конкретни аспекти от междинния доклад. Заключенията в окончателното решение на арбитражния комитет включват и обсъждане на доводите, представени по време на междинния етап на преразглеждане.
      Член 8
      Решение на арбитражния комитет
      1.   Арбитражният комитет уведомява за решението си страните и подкомитета „Промишленост, търговия, услуги и насърчаване на инвестициите“ в рамките на 150 дни от датата на сформиране на арбитражния комитет. Когато комитетът счете, че този срок не може да бъде спазен, председателят на арбитражния комитет трябва да уведоми писмено страните и подкомитета „Промишленост, търговия, услуги и насърчаване на инвестициите“, като посочи причините за закъснението и датата, на която комитетът предвижда да приключи своята работа. При всички случаи решението трябва да бъде оповестено в срок 180 дни от датата на сформиране на арбитражния комитет.
      2.   При спешни случаи, включително тези, които са свързани с бързо развалящи се или сезонни стоки, арбитражният комитет прави всичко необходимо, за да оповести решението си в рамките на 75 дни от датата на своето сформиране. При никакви обстоятелства това не трябва да отнеме повече от 90 дни от датата на неговото сформиране. Арбитражният комитет постановява предварително заключение в срок 10 дни от своето сформиране за това, дали смята случая за спешен.
      3.   По искане и на двете страни арбитражният комитет спира работата си по всяко време за период, за който е налице съгласието и на двете страни и който не надвишава 12 месеца, и след изтичането на този така договорен период подновява работата си по искане на страната жалбоподател. Ако страната жалбоподател не поиска подновяването на работата на арбитражния комитет преди изтичането на така договорения период, през който работата му е спряна, процедурата се прекратява. Спирането и прекратяването на работата на арбитражния комитет не накърняват правата на никоя от страните в друга процедура по същия въпрос.

         РАЗДЕЛ II

            Изпълнение

      Член 9
      Изпълнение на решението на арбитражния комитет
      Всяка страна взема всички необходими мерки за изпълнение на решението на арбитражния комитет и страните полагат усилия, за да се договорят за срок, в който да изпълнят решението.
      Член 10
      Разумен срок за изпълнение
      1.   Не по-късно от 30 дни след като страните бъдат уведомени за решението на арбитражния комитет, страната ответник по жалбата уведомява страната жалбоподател, както и подкомитета „Промишленост, търговия, услуги и насърчаване на инвестициите“ за срока, който ѝ е необходим за изпълнение (наричан по-нататък „разумен срок“), ако не е възможно незабавното изпълнение.
      2.   В случай на несъгласие между страните относно това, кое представлява разумен срок за изпълнение на решението на арбитражния комитет, страната жалбоподател подава, в рамките на 20 дни от получаването на уведомлението, направено съгласно параграф 1 от страната ответник по жалбата, писмено искане до арбитражния комитет да определи продължителността на разумния срок. За такова искане едновременно се уведомяват другата страна и подкомитетът „Промишленост, търговия, услуги и насърчаване на инвестициите“. Арбитражният комитет уведомява за своето решение страните и подкомитета „Промишленост, търговия, услуги и насърчаване на инвестициите“ в рамките на 30 дни от датата на отправяне на искането.
      3.   Разумният срок може да бъде удължен по взаимно съгласие на страните.
      Член 11
      Преразглеждане на мерките, предприети за изпълнение на решението на арбитражния комитет
      1.   Преди изтичане на разумния срок страната ответник по жалбата уведомява другата страна и подкомитета „Промишленост, търговия, услуги и насърчаване на инвестициите“ за всяка мярка, която тя е предприела за изпълнение на решението на арбитражния комитет.
      2.   При разногласия между страните относно наличието или съвместимостта на всяка мярка, за която са уведомени съгласно параграф 1, с посочените в член 2 разпоредби, страната жалбоподател може да отправи писмено искане до арбитражния комитет да се произнесе по въпроса. В това искане се посочва конкретната спорна мярка и се обяснява причината, поради която тази мярка е несъвместима с посочените в член 2 разпоредби. Арбитражният комитет обявява своето решение в рамките на 90 дни от датата на отправяне на искането. При спешни случаи, включително тези, които са свързани с бързо развалящи се или сезонни стоки, арбитражният комитет обявява решението си в рамките на 45 дни от датата на отправяне на искането.
      Член 12
      Временни мерки в случай на неизпълнение
      1.   Ако страната ответник по жалбата не уведоми преди изтичането на разумния срок за всяка мярка, която е приела за изпълнение на решението на арбитражния комитет, или ако арбитражният комитет реши, че мярката, за която е налице уведомление съгласно член 11, параграф 1, е несъвместима със задълженията на посочената страна по смисъла на посочените в член 2 разпоредби, страната ответник по жалбата трябва да направи предложение за временна компенсация, ако страната жалбоподател поиска това. Страната жалбоподател може да отправи искане за такова предложение и преди изтичането на разумния срок.
      2.   Ако не бъде постигнато споразумение за компенсация в срок 30 дни от края на разумния срок или от решението на арбитражния комитет по член 11, че взетата мярка за изпълнение е несъвместима с посочените в член 2 разпоредби, страната жалбоподател има право, след като уведоми другата страна и подкомитета „Промишленост, търговия, услуги и насърчаване на инвестициите“, да спре изпълнението на задълженията си, произтичащи от посочените в член 2 разпоредби, в степен, равностойна на причиненото от нарушението анулиране или намаляване на ползите. При приемането на подобни мерки страната жалбоподател взема предвид отражението им върху икономиката на страната ответник по жалбата. Страната жалбоподател може да приложи спирането 10 работни дни след датата на получаване на уведомлението от страната ответник по жалбата, освен ако последната е поискала арбитраж съгласно параграф 3.
      3.   Ако страната ответник по жалбата счита, че степента на спиране на изпълнението на задълженията не е равностойна на причиненото от нарушението анулиране или намаляване на ползите, тя може да отправи писмено искане до арбитражния комитет да се произнесе по въпроса. За такова искане се уведомяват другата страна и подкомитетът „Промишленост, търговия, услуги и насърчаване на инвестициите“ преди изтичането на срока от 10 работни дни, посочен в параграф 2. След като се е допитал до мнението на експерти, ако е счел това за необходимо, арбитражният комитет уведомява в 30-дневен срок от датата на отправяне на искането страните и институцията, отговаряща за търговските въпроси, за решението си за степента на спиране на изпълнението на задълженията. Изпълнението на задълженията не се спира, докато арбитражният комитет не уведоми за решението си и всяко спиране трябва да е в съответствие с решението на арбитражния комитет.
      4.   Спирането на изпълнението на задълженията е временно и е в действие само докато всяка мярка, за която е установено, че е несъвместима с разпоредбите на член 2, бъде отменена или изменена така, че да бъде в съответствие с посочените разпоредби, както е предвидено в член 13, или докато страните постигнат съгласие за уреждане на спора.
      Член 13
      Преразглеждане на мерките за изпълнение, предприети след спирането на изпълнението на задълженията
      1.   Страната ответник по жалбата уведомява другата страна и подкомитета „Промишленост, търговия, услуги и насърчаване на инвестициите“ за всяка мярка, която е предприела за изпълнение на решението на арбитражния комитет, и за искането си за прекратяване на спирането на изпълнението на задълженията, прилагано от страната жалбоподател.
      2.   Ако страните не постигнат съгласие относно съвместимостта на нотифицираните мерки с посочените в член 2 разпоредби в рамките на 30 дни от датата на получаване на уведомлението, страната жалбоподател се обръща с писмено искане до арбитражния комитет да се произнесе по въпроса. За такова искане едновременно се уведомяват другата страна и подкомитетът „Промишленост, търговия, услуги и насърчаване на инвестициите“. Решението на арбитражния комитет се съобщава на страните и на подкомитета „Промишленост, търговия, услуги и насърчаване на инвестициите“ в рамките на 45 дни от датата на отправяне на искането. Ако арбитражният комитет реши, че предприетата мярка за изпълнение е в съответствие с разпоредбите, посочени в член 2, спирането на изпълнението на задълженията се прекратява.

         РАЗДЕЛ III

            Разпоредби от общ характер

      Член 14
      Решение по взаимно съгласие
      Страните могат да стигнат до решение по взаимно съгласие на спор по всяко време съгласно настоящия протокол. Те уведомяват подкомитета „Промишленост, търговия, услуги и насърчаване на инвестициите“ и арбитражния комитет за всяко такова решение. След уведомяване за намирането на решение по взаимно съгласие арбитражният комитет прекратява работата си и процедурата се прекратява.
      Член 15
      Процедурен правилник
      1.   Процедурите за уреждане на спорове съгласно глава III от настоящия протокол се уреждат от процедурния правилник, приложен към настоящия протокол.
      2.   Всяко заседание на арбитражния комитет е публично в съответствие с процедурния правилник, освен ако страните са се споразумели за друго.
      Член 16
      Информация и технически консултации
      1.   По собствена инициатива или по искане на една от страните арбитражният комитет може да получи информация, която сметне за необходима за извършваната от него процедура. По-специално арбитражният комитет има правото да потърси съответното становище на експерти. Арбитражният комитет се допитва до страните преди избора на такива експерти. Всяка информация, получена по този начин, трябва да бъде разкрита на всяка от страните, като те могат да представят своите коментари.
      2.   Заинтересованите лица, които са установени в страните, имат право да представят на арбитражния комитет изложения amicus curiae в съответствие с процедурния правилник.
      Член 17
      Правила за тълкуването
      Арбитражният комитет тълкува разпоредбите, посочени в член 2, в съответствие с обичайните правила за тълкуване на международното публично право, включително на Виенската конвенция за правото на договорите. Решенията на арбитражния комитет не могат да разширяват или ограничават правата и задълженията, предвидени в посочените в член 2 разпоредби.
      Член 18
      Вземане и произнасяне на решения от арбитражния комитет
      1.   Арбитражният комитет полага всички усилия за вземане на решения с консенсус. Ако въпреки това не може да се стигне до вземане на решение с консенсус, спорният въпрос се решава чрез гласуване с мнозинство. Независимо от това становищата на изразилите несъгласие арбитри в никакъв случай не се публикуват.
      2.   Всяко решение, произнесено от арбитражния комитет, има задължителна сила за страните и не създава никакви права или задължения за физически или юридически лица. Решението съдържа установените факти, приложимостта на съответните разпоредби от Споразумението за асоцииране и обосновката за всички направени в него констатации и препоръки. Подкомитетът „Промишленост, търговия, услуги и насърчаване на инвестициите“ прави решението на арбитражния комитет обществено достояние в неговата цялост, освен ако реши друго, за да бъде гарантирана поверителността на поверителната търговска информация.
      ГЛАВА IV

         ОБЩИ РАЗПОРЕДБИ

      Член 19
      Списък на арбитрите
      1.   До шест месеца след влизането в сила на настоящия протокол подкомитетът „Промишленост, търговия, услуги и насърчаване на инвестициите“ съставя списък с поне 15 лица, които желаят и са способни да изпълняват функцията на арбитри. Всяка страна предлага поне пет лица, които ще изпълняват функцията на арбитри. Двете страни избират също поне пет лица, които не са граждани на нито една от тях и които да изпълняват функциите на председател на арбитражния комитет. Подкомитетът „Промишленост, търговия, услуги и насърчаване на инвестициите“ следи за това списъкът да се поддържа винаги така попълнен.
      2.   Арбитрите имат специализирани познания по право и международна търговия или професионален опит в тези области. Те са независими, изпълняват функциите си в качеството си на частни лица, не приемат инструкции от организация или правителство, нито пък са свързани с правителството на някоя от страните и спазват Кодекса за поведение, приложен към настоящия протокол.
      3.   Подкомитетът „Промишленост, търговия, услуги и насърчаване на инвестициите“ може да състави допълнителни списъци с поне 15 лица, които притежават познания по обхванати от Споразумението за асоцииране конкретни въпроси в дадени отрасли. В случай че се наложи да се прибегне до процедурата за избор по член 6, параграф 2, председателите на подкомитета „Промишленост, търговия, услуги и насърчаване на инвестициите“ могат със съгласието на двете страни да използват списък на лица с познания в дадени отрасли.
      Член 20
      Връзка със задълженията, поети в рамките на СТО
      1.   Прибягването към разпоредбите за уреждане на спорове на настоящия протокол не засяга действия, предприети в рамките на СТО, включително действия по уреждане на спорове.
      2.   Въпреки това когато една от страните е започнала процедура за уреждане на спор по отношение на определена мярка съгласно настоящия протокол или съгласно Споразумението за СТО, тя не може да започне процедура за уреждане на спор относно същата мярка пред другата организация, докато не приключи първата процедура. Освен това страна не може да търси и пред двете организации компенсация за неизпълнение на задължение, което е идентично съгласно Споразумението за асоцииране и Споразумението за СТО. В такъв случай след започването на процедурата за уреждане на спор страната не подава жалба и пред другата организация за компенсация за неизпълнението на задължението, което е идентично съгласно другото споразумение, освен ако първоначално избраната организация не съумее по причини от процедурен или юрисдикционен характер да излезе с констатации по жалбата за компенсация на неизпълнение на посоченото задължение.
      3.   За целите на параграф 2:

                  —

                  процедурата за уреждане на спорове съгласно Споразумението за СТО се смята за започната, когато страна поиска създаването на комитет съгласно член 6 от Договореността относно правилата и процедурите за уреждането на спорове на СТО (ДППУС), и се счита за приключила, когато органът за уреждане на спорове одобри доклада на комитета и доклада на апелативния орган, в зависимост от случая, съгласно член 16 и член 17, параграф 14 от ДППУС,

                  —

                  процедурата за уреждане на спорове съгласно настоящия протокол се счита за започната при искане на една от страните за сформиране на арбитражен комитет съгласно член 5, параграф 1 и се счита за приключила, когато арбитражният комитет уведоми съгласно член 8 страните и подкомитета „Промишленост, търговия, услуги и насърчаване на инвестициите“ за своето решение.

            4.   Нищо в настоящия протокол не възпрепятства страна да спре изпълнението на задълженията си с разрешение от Органа за уреждане на спорове на СТО. Споразумението за СТО не може да служи като основание за това страна да бъде възпрепятствана да спре изпълнението на задълженията си съгласно настоящия протокол.
      Член 21
      Срокове
      1.   Всички срокове, посочени в настоящия протокол, включително сроковете, в които арбитражните комитети трябва да оповестят решенията си, се пресмятат в календарни дни от деня след акта или факта, за които се отнасят, освен ако е предвидено друго.
      2.   Всеки срок, посочен в настоящия протокол, може да бъде изменен по взаимно съгласие на страните. Страните поемат задължението да проявяват добра воля по отношение на искания за удължаване на какъвто и да е срок поради трудности на която и да е от страните при изпълнение на процедурите на настоящия протокол. По искане на една от страните арбитражният комитет може да промени сроковете, приложими към процедурите, като вземе предвид различното ниво на развитие на страните.
      Член 22
      Преразглеждане и изменение на протокола
      1.   След влизането в сила на настоящия протокол и приложенията към него Съветът по асоцииране може по всяко време да преразгледа изпълнението му, за да вземе решение относно продължението, изменението или прекратяването на неговото действие.
      2.   При това преразглеждане Съветът по асоцииране може да разгледа възможността за създаване на апелативен орган, който да е общ за няколко евро-средиземноморски споразумения.
      3.   Съветът по асоцииране може да реши да измени настоящия протокол и приложенията към него.
      Член 23
      Влизане в сила
      Настоящият протокол се одобрява от всяка една от страните съгласно нейните собствени процедури. Настоящият протокол влиза в сила на първия ден от втория месец след датата, на която страните се уведомят взаимно, че процедурите, посочени в настоящия член, са изпълнени.

         Съставено в Брюксел, в два екземпляра, на единадесети февруари две хиляди и единадесета година на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки, шведски и арабски език, като текстовете на всеки един от тези езици са еднакво автентични.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Хашемитско кралство Йордания
            Por el Reino Hachemí de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno hashemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hásimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hášimovské kráľovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         (1)  Разпоредбите на настоящия протокол не засягат член 34 от протокола относно определението на понятието „продукти с произход“ и методите на административно сътрудничество.

         ПРИЛОЖЕНИЯ

                        ПРИЛОЖЕНИЕ I:

                     ПРОЦЕДУРЕН ПРАВИЛНИК ЗА АРБИТРАЖ

                        ПРИЛОЖЕНИЕ II:

                     КОДЕКС ЗА ПОВЕДЕНИЕ НА ЧЛЕНОВЕТЕ НА АРБИТРАЖНИТЕ КОМИТЕТИ И НА МЕДИАТОРИТЕ

            ПРИЛОЖЕНИЕ I

               ПРОЦЕДУРЕН ПРАВИЛНИК ЗА АРБИТРАЖ

               Общи разпоредби

                        1.

                        По силата на протокола и настоящия правилник:

                                    „съветник“ означава лице, ангажирано от една от страните да предоставя съвети или да подпомага тази страна във връзка с процедурата на арбитражния комитет;

                                    „страна жалбоподател“ означава страна, която подава искане за сформиране на арбитражен комитет съгласно член 5 от настоящия протокол;

                                    „страна ответник по жалбата“ означава страната, за която се твърди, че нарушава разпоредбите, посочени в член 2 от настоящия протокол;

                                    „арбитражен комитет“ означава комитет, сформиран съгласно член 6 от настоящия протокол;

                                    „представител на една от страните “ означава служител или всяко друго лице, назначено от министерство или държавен орган, или от друг публичноправен субект на една от страните;

                                    „ден“ означава един календарен ден, освен ако е предвидено друго.

                        2.

                        Страната ответник по жалбата отговаря за административната организация на процедурата за уреждането на спорове, по-специално за организирането на изслушвания, освен ако е договорено друго. Въпреки това разходите, свързани с всички организационни въпроси около консултациите, медиацията и арбитража, се поемат от Европейския съюз, с изключение на възнаграждението и разходите, които трябва да се заплатят на медиаторите и членовете на арбитражния комитет и които се поемат съвместно от двете страни.

               Уведомяване

                        3.

                        Страните и арбитражният комитет предават всяко искане, становище, писмено изложение или всякакъв друг документ по електронна поща, а екземпляр от него се предава в същия ден по факс, препоръчана поща, обикновена поща, куриер, пратка с обратна разписка или чрез всякакъв друг начин за телекомуникация, позволяващ регистриране на пратката. Освен когато се докаже обратното, електронно съобщение се счита за получено в деня на изпращането му.

                        4.

                        Всяка от страните предоставя на другата страна и на всеки един от арбитрите екземпляр в електронен вариант на всяко едно от своите писмени изложения. Екземпляр от документа се предоставя също така и на хартия.

                        5.

                        Всички уведомления се изпращат съответно на Министерството на външните работи на Йордания и на генерална дирекция „Търговия“ на Европейската комисия.

                        6.

                        Незначителните технически грешки, допуснати в искане, становище, писмено изложение или всякакъв друг документ, свързан с процедурата на арбитражния комитет, могат да бъдат поправени, като се изпрати нов документ, посочващ ясно измененията.

                        7.

                        Ако последният ден, определен за доставянето на документ, съвпада с официален празник или почивен ден в Йордания или в Съюза, документът може да бъде доставен на следващия работен ден. В първия понеделник на всеки декември страните си разменят списъци с датите на своите официални празници или почивни дни за следващата година. Документи, уведомления или искания от какъвто и да е вид не се считат за получени на дата, която е официален празник или почивен ден.

                        8.

                        В зависимост от предмета на спорните разпоредби копия от всички искания и уведомления, адресирани до подкомитета „Промишленост, търговия, услуги и насърчаване на инвестициите“ в съответствие с настоящия протокол, се изпращат и до другите съответни подкомитети, създадени по силата на Споразумението за асоцииране.

               Начало на арбитражната процедура

                        9.

                                    а)

                                    Ако членовете на арбитражния комитет са избрани чрез жребий в съответствие с член 6 от настоящия протокол или с правила 19, 20 или 49 от настоящия процедурен правилник, при тегленето на жребия присъстват представители и на двете страни.

                                    б)

                                    Освен когато страните са се споразумели за друго, те организират среща с арбитражния комитет в срок седем работни дни след сформирането му, за да се определят въпросите за разглеждане, които страните или арбитражният комитет считат за уместни, включително и въпросите, свързани със заплащането на възнагражденията и разходите на арбитрите, които са в съответствие със стандартите на СТО. Членовете на арбитражния комитет и представители на страните могат да участват в тази среща по телефон или чрез видеоконференция.

                        10.

                                    а)

                                    Освен когато страните са се споразумели за друго в рамките на пет работни дни от датата на избиране на арбитрите, мандатът на арбитражния комитет се състои в следното:
                                    „да разгледа, в светлината на съответните разпоредби на Споразумението за асоцииране, въпроса, повдигнат в искането за сформиране на арбитражен комитет, да се произнесе относно съвместимостта на въпросната мярка с разпоредбите, посочени в член 2 от протокола, и да се произнесе с решение в съответствие с член 8 от протокола относно уреждането на спорове.“

                                    б)

                                    Страните трябва да уведомят арбитражния комитет за договорения мандат в рамките на три работни дни от датата на договарянето му.

               Първоначални становища

                        11.

                        Страната жалбоподател изпраща своето първоначално писмено становище не по-късно от 20 дни след датата на сформиране на арбитражния комитет. Страната ответник по жалбата представя своята писмена защита не по-късно от 20 дни след датата на представяне на първоначалното писмено становище.

               Работа на арбитражните комитети

                        12.

                        Председателят на арбитражния комитет ръководи всичките му заседания. Арбитражният комитет има право да упълномощи своя председател да взема административни и процедурни решения.

                        13.

                        Освен когато в настоящия протокол е предвидено друго, арбитражният комитет може да осъществява дейността си по всякакви начини, включително по телефон, факс или с компютърни връзки.

                        14.

                        Единствено арбитрите могат да участват в обсъжданията на арбитражния комитет, но техните помощници могат да присъстват на обсъжданията, ако получат разрешение от арбитражния комитет.

                        15.

                        Изготвянето на всяко решение е от изключителната компетентност на арбитражния комитет и не може да бъде делегирано.

                        16.

                        Когато възникне процедурен въпрос, който не е уреден в разпоредбите на настоящия протокол и приложенията към него, арбитражният комитет може, след като се консултира със страните, да приеме подходяща процедура, съвместима с посочените разпоредби.

                        17.

                        Когато арбитражният комитет прецени, че е необходимо да се променят приложимите при процедурата срокове или да се внесат други изменения от процесуален или административен характер, той информира писмено страните за причините, налагащи промяната или изменението, като посочва съответния срок или необходимото изменение. Арбитражният комитет може да приема такава промяна или изменение, след като се консултира със страните. Сроковете по член 8, параграф 2 от настоящия протокол не се променят.

               Смяна

                        18.

                        Ако даден арбитър не е в състояние да участва в процедурата, прави си отвод или трябва да бъде сменен, се избира заместник в съответствие с член 6, параграф 3.

                        19.

                        Когато страна счита, че даден арбитър не отговаря на изискванията на Кодекса за поведение, поради което следва да бъде сменен, тази страна следва да уведоми другата страна най-късно до 15 дни от датата, на която са ѝ станали известни обстоятелствата, свидетелстващи за сериозно нарушение на Кодекса за поведение от страна на арбитъра.
                        Когато страна счита, че даден арбитър, който не е председателят, не отговаря на изискванията на Кодекса за поведение, страните се консултират и ако се споразумеят за това, сменят арбитъра и избират заместник според процедурата, определена в член 6, параграф 3 от настоящия протокол.
                        Ако страните не постигнат споразумение за необходимостта от смяна на арбитър, всяка от страните може да поиска въпросът да бъде отнесен до председателя на арбитражния комитет, който взема окончателното решение.
                        Ако председателят установи, че даден арбитър не отговаря на изискванията на Кодекса за поведение, той избира чрез жребий нов арбитър от посочения в член 19, параграф 1 от настоящия протокол списък с лица, към който е принадлежал първоначалният арбитър. Ако първоначалният арбитър е бил избран от страните в съответствие с член 6, параграф 2 от настоящия протокол, заместникът се избира чрез жребий от списъка с лица, които са били предложени от страната жалбоподател и от страната ответник по жалбата съгласно член 19, параграф 1 от протокола. Изборът на новия арбитър се извършва в рамките на пет работни дни от датата на подаване на искането до председателя на арбитражния комитет.

                        20.

                        Когато страна счита, че председателят на арбитражния комитет не отговаря на изискванията на Кодекса за поведение, страните се консултират и ако се споразумеят за това, заменят председателя и избират заместник според процедурата, определена в член 6, параграф 3 от настоящия протокол.
                        Ако страните не постигнат споразумение за необходимостта от смяна на председателя, всяка от страните може да поиска въпросът да бъде отнесен до един от останалите членове от списъка с лица, избрани да изпълняват функциите на председател съгласно член 19, параграф 1 от настоящия протокол. Неговото име се изтегля чрез жребий от председателите на подкомитета „Промишленост, търговия, услуги и насърчаване на инвестициите“ или от упълномощено от председателите лице. Решението на това лице относно необходимостта от смяна на председателя е окончателно.
                        Ако това лице реши, че първоначалният председател не отговаря на изискванията на Кодекса за поведение, то избира чрез жребий нов председател от посочения в член 19, параграф 1 от настоящия протокол списък с лица, които могат да изпълняват функциите на председател. Изборът на нов председател се извършва в рамките на пет работни дни от датата на подаване на искането, посочено в настоящия параграф.

                        21.

                        Производството пред арбитражния комитет се спира за периода, в който се изпълняват процедурите, предвидени в правила 18, 19 и 20.
                        Когато страна счита, че даден арбитър не отговаря на изискванията на Кодекса за поведение, поради което следва да бъде сменен, тази страна следва да уведоми другата страна най-късно до 15 дни от датата, на която са ѝ станали известни обстоятелствата, свидетелстващи за сериозно нарушение на Кодекса за поведение от страна на арбитъра.

               Изслушвания

                        22.

                        Председателят определя датата и часа на изслушването, след като се консултира със страните и с другите членове на арбитражния комитет, и ги потвърждава в писмена форма на страните. Тази информация също така се прави публично достояние от страната, която отговаря за административната организация на процедурата, ако изслушването е при открити врати. Освен когато някоя от страните се противопостави, арбитражният комитет може да реши да не провежда изслушване.

                        23.

                        Освен когато страните са се споразумели за друго, изслушването се провежда в Брюксел, когато страната жалбоподател е Йордания, и в Аман, когато страната жалбоподател е Съюзът.

                        24.

                        Арбитражният комитет може да проведе допълнително изслушване само при изключителни обстоятелства. Не се провежда допълнително изслушване при процедурите по член 10, параграф 2, член 11, параграф 2, член 12, параграф 3 и член 13, параграф 2 от настоящия протокол.

                        25.

                        Всички арбитри присъстват от начало до край на всички изслушвания.

                        26.

                        Следните лица могат да присъстват на изслушванията, независимо дали те се провеждат при открити или закрити врати:

                                    а)

                                    представителите на страните;

                                    б)

                                    съветниците на страните;

                                    в)

                                    членовете на административния персонал, устните преводачи, писмените преводачи и съдебните стенографи (протоколчици); и

                                    г)

                                    помощниците на арбитрите.

                              Единствено представителите и съветниците на страните имат право да вземат думата пред арбитражния комитет.

                        27.

                        Най-късно пет работни дни преди датата на изслушването всяка от страните предоставя на арбитражния комитет списък с имената на лицата, които ще пледират или ще представят изложения от нейно име по време на изслушването, както и на другите представители или съветници, които ще присъстват на изслушването.

                        28.

                        Изслушванията пред арбитражните комитети са при открити врати, освен ако страните решат друго. Ако страните решат, че изслушването ще бъде при закрити врати, част от него въпреки това може да бъде при открити врати, ако арбитражният комитет вземе решение за това по искане на страните. Въпреки това арбитражният комитет заседава при закрити врати, когато изложението и аргументацията на една от страните съдържат поверителна търговска информация.

                        29.

                        Арбитражният комитет провежда изслушването по посочения по-долу начин:

                                    Аргументи

                                                а)

                                                представяне на аргументите на страната жалбоподател;

                                                б)

                                                представяне на аргументите на страната ответник по жалбата.

                                    Възражения

                                                а)

                                                представяне на аргументите на страната жалбоподател;

                                                б)

                                                реплика на страната ответник по жалбата.

                        30.

                        Арбитражният комитет има право да отправя въпроси към страните във всеки момент от изслушването.

                        31.

                        Арбитражният комитет взема мерки за изготвянето на протокол за всяко изслушване и възможно най-бързото изпращане на копие от него на страните.

                        32.

                        Всяка една от страните може да представи допълнително писмено изложение по всеки един от въпросите, повдигнати по време на изслушването, в рамките на 10 работни дни от датата на изслушването.

               Писмени въпроси

                        33.

                        Арбитражният комитет има право във всеки момент от процедурата да отправя писмено въпроси към едната или към двете страни. Всяка една от страните получава копие от всеки въпрос, поставен от арбитражния комитет.

                        34.

                        Всяка една от страните представя също така на другата страна копие от своите писмени отговори на въпросите на арбитражния комитет. Всяка от страните има възможност да представи коментари в писмен вид относно отговора на другата страна в срок пет работни дни от датата на неговото получаване.

               Поверителност

                        35.

                        Страните са длъжни да опазват поверителния характер на информацията, представена по време на изслушванията пред арбитражния комитет, когато изслушванията се провеждат при закрити врати в съответствие с правило 28. Всяка страна трябва да третира като поверителна всяка информация, представена от другата страна на арбитражния комитет и определена като такава от тази страна. Когато една от страните предостави на арбитражния комитет поверителен вариант на своите писмени изложения, тя предоставя също така, ако другата страна поиска това, неповерително резюме на информацията, която се съдържа в изложенията и която може да бъде публично оповестена, най-късно 15 дни след датата на получаването на искането или на представянето на това изложение, като се взема предвид по-късната от тези дати. Никоя разпоредба от настоящите правила не възпрепятства страните да оповестяват публично своята собствена позиция.

               Контакти ex parte

                        36.

                        Арбитражният комитет се въздържа от срещи или контакти с която и да е от страните в отсъствието на другата страна.

                        37.

                        Никой член на арбитражния комитет няма право да обсъжда какъвто и да било аспект на предмета на процедурата с едната или с двете страни в отсъствието на другите арбитри.

               Изложения amicus curiae

                        38.

                        Освен ако страните не са се договорили за друго, в срок пет дни след сформирането на арбитражния комитет той може да приема писмени изложения, които не са били изискани, при условие че те са представени до 10 дни след сформирането на арбитражния комитет и са кратки, като не надвишават, ведно с приложенията, 15 машинописни страници, и се отнасят пряко към фактическата страна на въпроса, разглеждан от арбитражния комитет.

                        39.

                        Изложението трябва да включва описание на физическото или юридическото лице, което го представя, включително характера на неговата дейност и източника на неговото финансиране, и да посочва точно интереса, който това лице има от арбитражната процедура. То трябва да бъде изготвено на езиците, избрани от страните съгласно правила 42 и 43 от настоящия процедурен правилник.

                        40.

                        Арбитражният комитет посочва в своето решение всички постъпили при него изложения, които съответстват на горепосочените правила. Той не е задължен да разглежда в своето решение аргументите, изтъкнати в тези изложения. Всяко изложение, получено от арбитражния комитет при прилагане на това правило, се представя на страните, за да могат те да представят своите коментари.

               Спешни случаи

                        41.

                        При спешни случаи, посочени в настоящия протокол, арбитражният комитет изменя по целесъобразност и след консултиране със страните посочените в настоящите правила срокове и уведомява страните за тези изменения.

               Писмени и устни преводи

                        42.

                        По време на консултациите, посочени в член 6, параграф 2 от настоящия протокол, и не по-късно от заседанието, посочено в правило 9, буква б) от настоящия процедурен правилник, страните полагат усилия, за да се споразумеят относно общ работен език на процедурата пред арбитражния комитет.

                        43.

                        Ако страните не съумеят да се споразумеят относно общ работен език, всяка от тях взема необходимите мерки, за да осигури превод на своите писмени изложения на езика, избран от другата страна, като поема свързаните с това разноски.

                        44.

                        Страната ответник по жалбата взема необходимите мерки, за да осигури устен превод на устните изложения на езиците, избрани от страните.

                        45.

                        Решенията на арбитражния комитет се съобщават на езика или езиците, избран(и) от страните.

                        46.

                        Всяка от страните може да представя коментари по всеки писмен превод на документ, изготвен съгласно настоящите правила.

               Изчисляване на сроковете

                        47.

                        Когато при прилагането на правило 7 от настоящия процедурен правилник една от страните получи документ на дата, различна от датата, на която другата страна е получила този документ, всеки срок, който се изчислява в зависимост от датата на получаване на този документ, трябва да започне да тече от по-късната дата на получаване на този документ.

               Други процедури

                        48.

                        Настоящият процедурен правилник е приложим и при процедурите по член 10, параграф 2, член 11, параграф 2, член 12, параграф 3 и член 13, параграф 2 от настоящия протокол. Въпреки това сроковете, посочени в настоящия процедурен правилник, се адаптират съобразно специалните срокове, предвидени за приемането на решение от арбитражния комитет при тези други процедури.

                        49.

                        В случай че първоначалният арбитражен комитет или някои от неговите членове не могат да бъдат свикани отново за процедурите по член 10, параграф 2, член 11, параграф 2, член 12, параграф 3 и член 13, параграф 2 от протокола, се прилагат процедурите, определени в член 6 от настоящия протокол. Срокът за оповестяване на решението се удължава с 15 дни.

            ПРИЛОЖЕНИЕ II

               КОДЕКС ЗА ПОВЕДЕНИЕ НА ЧЛЕНОВЕТЕ НА АРБИТРАЖНИТЕ КОМИТЕТИ И НА МЕДИАТОРИТЕ

               Определения

                        1.

                        В настоящия кодекс за поведение се използват следните определения:

                                    а)

                                    „член“ или „арбитър“ означава член на арбитражен комитет, който е действително сформиран съгласно член 6 от настоящия протокол;

                                    б)

                                    „медиатор“ означава лице, което осъществява медиация в съответствие с член 4 от настоящия протокол;

                                    в)

                                    „кандидат“ означава лице, чието име фигурира в списъка на арбитрите, посочен в член 19 от настоящия протокол, и което може бъде определено за член на арбитражен комитет съгласно член 6 от настоящия протокол;

                                    г)

                                    „помощник“ означава лице, което в рамките на мандата на член на арбитражния комитет му помага в организирането и провеждането на проучвания или му оказва подкрепа при изпълнение на неговите функции;

                                    д)

                                    „процедура“ означава процедура на арбитражен комитет съгласно настоящия протокол, освен ако е предвидено друго;

                                    е)

                                    „персонал“ по отношение на член означава лицата, които са под негово ръководство и негов надзор, с изключение на помощниците.

               Отговорности в рамките на процедурата

                        2.

                        Кандидатите и членовете са длъжни да избягват всяко явно и привидно нарушаване на деонтологичните норми, да бъдат независими и безпристрастни, да избягват всеки пряк или косвен конфликт на интереси и да съблюдават строго правилата за поведение, за да се гарантират обективността и безпристрастността на механизма за уреждане на спорове. Бившите членове са длъжни да изпълняват задълженията, определени в параграфи 15, 16, 17 и 18 от настоящия Кодекс за поведение.

               Задължения за деклариране

                        3.

                        Преди потвърждаването на избора му като член на арбитражния комитет съгласно настоящия протокол кандидатът е длъжен да декларира интересите, връзките или въпросите, които биха могли да повлияят на неговата независимост или безпристрастност или които биха могли логично да създадат впечатление за нарушаване на деонтологичните норми или за пристрастност в рамките на процедурата. За тази цел кандидатът е длъжен да положи всички разумни усилия, за да се информира за съществуването на такива интереси, връзки и въпроси.

                        4.

                        Кандидатите или членовете уведомяват подкомитета „Промишленост, търговия, услуги и насърчаване на инвестициите“ единствено за въпроси, свързани с действителни или потенциални нарушения на настоящия Кодекс за поведение, за да бъдат разгледани от страните.

                        5.

                        След като бъде избран, всеки член продължава да полага всички разумни усилия да бъде информиран за посочените в параграф 3 от настоящия Кодекс за поведение интереси, връзки или въпроси, като ги декларира. Задължението за деклариране е постоянно и изисква от всеки член да обявява за съществуването на такива интереси, отношения или въпроси, които могат да се появят на всеки етап от процедурата. Членът декларира тези интереси, връзки или въпроси, като ги съобщава в писмен вид на подкомитета „Промишленост, търговия, услуги и насърчаване на инвестициите“, за да бъдат разгледани от страните.

               Задължения на членовете

                        6.

                        След избирането си всеки член изпълнява съвестно и своевременно задълженията си по време на цялата процедура по справедлив и прилежен начин.

                        7.

                        Всеки член разглежда единствено въпросите, които са повдигнати по време на процедурата и са необходими за вземането на решение, и не делегира това задължение на друго лице.

                        8.

                        Всеки член взема всички подходящи мерки, за да се увери, че неговият помощник и персоналът му са информирани и спазват параграфи 2, 3, 4, 5, 16, 17 и 18 от настоящия Кодекс за поведение.

                        9.

                        Никой член няма право да установява контакти ex parte, свързани с процедурата.

               Независимост и безпристрастност на членовете

                        10.

                        Всеки член трябва да бъде независим и безпристрастен и да избягва създаването на впечатление за нарушаване на деонтологичните норми или за пристрастност и няма право да се влияе от личен интерес, от оказван външен натиск, от съображения от политически характер, от обществен протест, от лоялност към една от страните или от страх от критики.

                        11.

                        Никой член няма право пряко или косвено да поема задължение или да приема облага, което по някакъв начин би възпрепятствало или би създало впечатление за възпрепятстване на правилното изпълнение на неговите задължения.

                        12.

                        Никой член няма право да използва положението, което заема в арбитражния комитет, за да обслужва лични или частни интереси, и се въздържа от каквото и да е действие, което може да създаде впечатление, че други лица са в състояние да му окажат влияние.

                        13.

                        Никой член не може да позволи поведението или преценката му да бъдат повлияни от връзки или отговорности от финансов, търговски, професионален, семеен или обществен характер.

                        14.

                        Всеки член трябва да се въздържа от установяване на каквито и да е връзки или придобиване на финансови участия, които биха могли да повлияят на неговата безпристрастност или които биха могли логично да създадат впечатление за нарушаване на деонтологичните норми или за пристрастност.

               Задължения на бившите членове

                        15.

                        Всички бивши членове трябва да се въздържат от действия, които могат да създадат впечатление за проявена пристрастност при изпълнение на задълженията им или за извлечена изгода от решението на арбитражния комитет.

               Поверителност

                        16.

                        Никой настоящ или бивш член няма право в нито един момент да разкрива или използва сведения, свързани с процедурата, които не са общоизвестни или са му станали известни по време на процедурата, освен за нейните цели, и в никакъв случай няма право да разкрива или използва тези сведения за своя собствена изгода или за изгода на други лица, или с цел да накърни интересите на други лица.

                        17.

                        Никой член няма право да огласява решението на арбитражния комитет или части от него преди неговото публикуване в съответствие с настоящия протокол.

                        18.

                        Никой настоящ или бивш член няма право в нито един момент да разкрива съдържанието на обсъжданите от арбитражния комитет въпроси или мнението на който и да е от неговите членове.

               Разходи

                        19.

                        Всеки член води и представя отчет за времето, посветено на процедурата, както и за своите разходи.

               Медиатори

                        20.

                        Правилата за поведение, описани в настоящия Кодекс за поведение и приложими към членовете или бившите членове, се прилагат mutatis mutandis към медиаторите.


title: 2013/610/ЕС: Решение на Европейския парламент от 17 април 2013 година относно освобождаването от отговорност във връзка с изпълнението на бюджета на Европейската агенция за управление на оперативното сътрудничество по външните граници на държавите членки на Европейския съюз за финансовата 2011 година#Резолюция на Европейския парламент от 17 април 2013 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за управление на оперативното сътрудничество по външните граници на държавите членки на Европейския съюз за финансовата 2011 година

text:
               16.11.2013

               BG

               Официален вестник на Европейския съюз

               L 308/324

         РЕШЕНИЕ НА ЕВРОПЕЙСКИЯ ПАРЛАМЕНТ
   от 17 април 2013 година
   относно освобождаването от отговорност във връзка с изпълнението на бюджета на Европейската агенция за управление на оперативното сътрудничество по външните граници на държавите членки на Европейския съюз за финансовата 2011 година
   (2013/610/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за управление на оперативното сътрудничество по външните граници на държавите членки на Европейския съюз за финансовата 2011 година,

               —

               като взе предвид доклада на Сметната палата относно годишните отчети на Европейската агенция за управление на оперативното сътрудничество по външните граници на държавите членки за финансовата 2011 година, придружен от отговорите на Агенцията (1),

               —

               като взе предвид препоръката на Съвета от 12 февруари 2013 г. (05753/2013 – C7-0041/2013),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 2007/2004 на Съвета от 26 октомври 2004 г. за създаване на Европейска агенция за управление на оперативното сътрудничество по външните граници на държавите членки на Европейския съюз (4), и по-специално член 30 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7-0079/2013),

               1.

               Освобождава от отговорност изпълнителния директор на Европейската агенция за управление на оперативното сътрудничество по външните граници на държавите членки на Европейския съюз във връзка с изпълнението на бюджета на Агенцията за финансовата 2011 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за управление на оперативното сътрудничество по външните граници на държавите членки на Европейския съюз, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 388, 15.12.2012 г., стр. 202.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 349, 25.11.2004 г., стр. 1.

      (5)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 17 април 2013 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за управление на оперативното сътрудничество по външните граници на държавите членки на Европейския съюз за финансовата 2011 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската агенция за управление на оперативното сътрудничество по външните граници на държавите членки на Европейския съюз за финансовата 2011 година,

                  —

                  като взе предвид доклада на Сметната палата относно годишните отчети на Европейската агенция за управление на оперативното сътрудничество по външните граници на държавите членки за финансовата 2011 година, придружен от отговорите на Агенцията (1),

                  —

                  като взе предвид препоръката на Съвета от 12 февруари 2013 г. (05753/2013 – C7-0041/2013),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

                  —

                  като взе предвид Регламент (ЕО) № 2007/2004 на Съвета от 26 октомври 2004 г. за създаване на Европейска агенция за управление на оперативното сътрудничество по външните граници на държавите членки на Европейския съюз (4), и по-специално член 30 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7-0079/2013),

                  A.

                  като има предвид декларацията на Сметната палата, че е получила достатъчна увереност, че годишните отчети на Европейската агенция за управление на оперативното сътрудничество по външните граници на държавите членки на Европейския съюз („Агенцията“) за финансовата 2011 година са надеждни и че свързаните с тях операции са законосъобразни и редовни,

                  Б.

                  като има предвид, че на 10 май 2012 г. Парламентът освободи изпълнителния директор на Агенцията от отговорност във връзка с изпълнението на бюджета на Агенцията за финансовата 2010 година (6) и в резолюцията, придружаваща решението за освобождаване от отговорност, наред с другото:

                              —

                              отново заяви, че практиката на преноси на бюджетни кредити следва да бъде намалена в значителна степен и не следва да възпрепятства практиките на добро финансово управление, и изиска Агенцията да следва принципа на ежегодност в бъдеще;

                              —

                              призова Агенцията да извърши последващи проверки на отпуснатите безвъзмездни средства под формата на посещения на място;

                  В.

                  като има предвид, че общият бюджет на Агенцията за финансовата 2011 година е бил 118 200 000 EUR в сравнение с 93 200 000 EUR през финансовата 2010 година; като има предвид, че първоначалната вноска на Съюза за бюджета на Агенцията за 2011 г. е била 111 000 000 EUR в сравнение с 89 100 000 EUR през 2010 г.,

         Бюджетно и финансово управление

                  1.

                  Отчита, че бюджетът на Агенцията е бил предмет на три коригиращи бюджета, които са имали тройна цел:

                              —

                              да се въведе бюджетната позиция „Eurosur“ в рамките на дял III (Оперативни разходи),

                              —

                              да се увеличи бюджетът на Агенцията с 12 700 000 EUR в рамките на пакета за бърза реакция на събитията в Северна Африка,

                              —

                              да се включи пакет от 31 800 000 EUR под формата на бюджетни кредити за поети задължения за пакета за бърза реакция в Средиземноморието.

                  2.

                  Отбелязва, че степента на изпълнение на Агенцията по отношение на изплатените бюджетни кредити възлиза на 96 % по дял 1 (Разходи за персонал), 74 % по дял 2 (Административни разходи) и 58 % по дял III; призовава Агенцията да приложи специфични мерки, за да подобри своя процес на бюджетиране и степента на изпълнение на плащанията по отношение на административните и оперативните разходи.

                  3.

                  Изразява дълбока загриженост, че 33 % от бюджета на Агенцията за 2011 г. (38,7 милиона евро) са пренесени за 2012 г.; отбелязва, че преносите във връзка с дял III „Оперативни разходи“ са възлизали на 36 милиона евро (41 %); отбелязва, че както и през 2010 г., равнището на пренесените бюджетни кредити е прекомерно и противоречи на бюджетния принцип за ежегодност.

                  4.

                  Изразява съжаление, че в рамките на общия размер на пренесената сума Агенцията е пренесла глобални задължения в размер на 5,1 милиона евро; отбелязва, че нейният финансов регламент не предоставя ясна база за извършване на подобен пренос; осъзнава, че финансирането, което е получено в края на финансовата година, може да доведе до по-големи преноси.

         Проследяване на действията, предприети във връзка с препоръките относно процедурата по освобождаване от отговорност за финансовата 2010 година

                  5.

                  Отбелязва, че Агенцията е приела и приложила стратегия за последващ контрол през 2012 г. и е извършила три посещения на място, които покриват 9 % от извършените през 2011 г. плащания на безвъзмездни средства в размер на 73 милиона евро; приветства факта, че установеният процент грешки е бил под 1 % и че са планирани шест посещения на място през 2013 г.

                  6.

                  Отбелязва усилията на Агенцията и постоянните трудности, които тя среща в процеса на изпълнението на бюджета; отбелязва обясненията на Агенцията, че трудностите се дължат, наред с другото, на външни фактори, като например неочаквани събития на външните граници; настоятелно призовава Агенцията да продължи усилията си в тази област.

         Системи за наблюдение и контрол

                  7.

                  Осъзнава, че въпреки факта, че извършва основателни проверки, Агенцията обикновено не е изисквала подкрепяща документация, която би предотвратила риска от недопустими разходи за финансираната от нея безвъзмездна помощ за съвместни операции, проведени от държавите членки и асоциираните към Шенген държави; приветства факта, че Агенцията е приела политики, които целят да засилят предварителните проверки чрез систематично включване на изискването на подкрепяща документация.

                  8.

                  С учудване научава, че както и през 2010 г., счетоводната система на Агенцията трябва да бъде заверена от счетоводителя.

                  9.

                  Изразява съжаление, че са били установени слабости във вътрешния контрол по отношение на управлението на дълготрайните активи; изразява съжаление, че липсва процедура във връзка с разпореждането с дълготрайни активи и че физическата инвентаризация е непълна.

                  10.

                  По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 17 април 2013 г. (7) относно резултатите от дейността, финансовото управление и контрола на агенциите.

         (1)  ОВ C 388, 15.12.2012 г., стр. 202.

         (2)  ОВ L 248, 16.9.2002 г., стр. 1.

         (3)  ОВ L 298, 26.10.2012 г., стр. 1.

         (4)  ОВ L 349, 25.11.2004 г., стр. 1.

         (5)  ОВ L 357, 31.12.2002 г., стр. 72.

         (6)  ОВ L 286, 17.10.2012 г., стр. 288.

         (7)  Приети текстове, P7_TA(2013)0134 (вж. страница 374 от настоящия брой на Официален вестник).


title: Решение на Съвета от 7 ноември 2006 година за изменение на Решение 2003/583/ЕО относно преразпределянето на фондове, получени от Европейската инвестиционна банка за операции, извършени от Демократична република Конго в рамките на Втори, Трети, Четвърти, Пети и Шести европейски фонд за развитие

text:
Важна правна забележка

|

32006D0768

Официален вестник n° L 312 , 11/11/2006 стр. 0045 - 0046 Официален вестник n° L 200 , 01/08/2007 стр. 0158 - 0159

		20061107Решение на Съветаот 7 ноември 2006 годиназа изменение на Решение 2003/583/ЕО относно преразпределянето на фондове, получени от Европейската инвестиционна банка за операции, извършени от Демократична република Конго в рамките на Втори, Трети, Четвърти, Пети и Шести европейски фонд за развитие(2006/768/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност,като взе предвид Споразумението за партньорство между членовете на съвместната асамблея на държавите от Африка, Карибите и Тихоокеанския басейн, от една страна, и Европейската общност и нейните държави-членки, от друга, подписано в Котону на 23 юни 2000 г. [1],като взе предвид Вътрешното споразумение от 12 септември 2000 година между представителите на правителствата на държавите-членки, заседаващи в рамките на Съвета, относно финансирането и администрирането на помощи от Общността съгласно финансовия протокол към Споразумението за партньорство между членовете на съвместната асамблея на държавите от Африка, Карибите и Тихоокеанския басейн и Европейската общност и нейните държави-членки, подписано в Котону (Бенин) на 23 юни 2000 г., и отпускането на финансова помощ за отвъдморските страни и територии, за които се прилага четвърта част от Договора за ЕО [2], и по-специално член 8, втори параграф от него,като взе предвид предложението на Комисията, съставено в съгласие с Европейската инвестиционна банка (ЕИБ),като има предвид, че:(1) В Решение 2003/583/ЕО на Съвета [3] се посочва, че всички допълнително отпуснати средства се предоставят за четиригодишен период от датата, на която е открита сметката.(2) Решение 2005/446/ЕО на представителите на правителствата на държавите-членки, заседаващи в рамките на Съвета [4], определя срока за изразходване на фондовете на Деветия европейски фонд за развитие да бъде 31 декември 2007 г.(3) Тъй като преходът в Демократична република Конго продължи по-дълго от очакваното поради закъсненията в подготовката за изборния процес, срокът за изразходване на допълнителните средства, упоменати в Решение 2003/583/ЕО, трябваше да бъде удължен.(4) Съответно срокът за изразходване на допълнителните средства, предвидени в Решение 2003/583/ЕО, следва да бъде съобразен със срока, предвиден в Решение 2005/446/ЕО,ПРИЕ НАСТОЯЩОТО РЕШЕНИЕ:Член 1В член 4 третото изречение от Решение 2003/583/ЕО се заменя със следното:"Срокът за изразходване на средствата, депозирани в настоящата сметка, е 31 декември 2007 г. съгласно Решение 2005/446/ЕО. При приключването на всички операции, финансирани с тези средства, банковата сметка се закрива и всички останали средства се възвръщат на държавите-членки. Сметката ще бъде закрита не по-късно от 31 декември 2011 г."Член 2Настоящото решение влиза в сила в деня на приемането му.Съставено в Брюксел на 7 ноември 2006 година.За СъветаПредседателE. Heinäluoma[1] ОВ L 317, 15.12.2000 г., стр. 3. Споразумение, изменено със споразумението, подписано в Люксембург на 25 юни 2005 г. (ОВ L 287, 28.10.2005 г., стр. 4).[2] ОВ L 317, 15.12.2000 г., стр. 355.[3] ОВ L 198, 6.8.2003 г., стр. 9.[4] ОВ L 156, 18.6.2005 г., стр. 19.--------------------------------------------------


title: Решение на Комисията от 13 февруари 2006 година относно изискване към държавите-членки временно да вземат допълнителни мерки срещу разпространението на Bursaphelenchus xylophilus (Steiner et Buhrer) Nickle et al. (нематод по боровата дървесина) по отношение на области в Португалия, различни от тези, в които е известно, че заболяването не се среща (нотифицирано под номер С(2006) 345)

text:
Важна правна забележка

|

32006D0133

Официален вестник n° L 052 , 23/02/2006 стр. 0034 - 0038 Официален вестник n° L 118 , 08/05/2007 стр. 0248 - 0252

		20060213Решение на Комисиятаот 13 февруари 2006 годинаотносно изискване към държавите-членки временно да вземат допълнителни мерки срещу разпространението на Bursaphelenchus xylophilus (Steiner et Buhrer) Nickle et al. (нематод по боровата дървесина) по отношение на области в Португалия, различни от тези, в които е известно, че заболяването не се среща(нотифицирано под номер С(2006) 345)(2006/133/ЕО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността [1], и по-специално 16, параграф 3 от нея,като има предвид, че:(1) Когато дадена държава-членка прецени, че е налице непосредствена опасност от внасяне на нейната територия на Bursaphelenchus xylophilus (Steiner et Buhrer) Nickle et al. (нематод по боровата дървесина) от друга държава-членка, следва да ѝ бъде разрешено да вземе временно всички необходими допълнителни мерки, за да се предпази от опасността.(2) Португалия е информирала останалите държави-членки и Комисията на 25 юни 1999 г., че някои екземпляри от борови дървета с произход от нейната територия са били нападнати от нематод по боровата дървесина. Комисията е приела Решения 2000/58/ЕО [2] и 2001/218/ЕО [3] за определяне на мерките, които следва да се вземат срещу нематода по боровата дървесина.(3) На основата на оценка от Хранителната и ветеринарна служба, наскоро получената през месец ноември 2004 г. допълнителна информация, представена от Португалия, както и официалните проучвания, изготвени от останалите държави-членки за дървесината, отделени кори и насаждения от видовете Abiеs Mill, Cedrus Trew, Larix Mill, Picea A. Dietr., Pinus L., Pseudotsuga Carr. и Tsuga Carr., изглежда че в резултат на прилагането на програмата за неговото унищожаване в Португалия, разпространяването на нематод по боровата дървесина остава ограничено в демаркационните зони в Португалия. Все пак дървета, показващи признаци на паразити нематод по боровата дървесина, са били открити по време на изследването на тези зони.(4) Провеждането на португалската средносрочна програма за унищожаването на нематод по боровата дървесина от месец февруари 2003 г., изменена през месец юни 2003 г., е оценена от Постоянния фитосанитарен комитет, на своите заседания от месец юли 2004 г. и месец май 2005. По време на последното заседание е формирано заключение, че желаното намаление на нивото на инфекцията в демаркационните зони все още не е постигнато напълно.(5) По тази причина е необходимо Португалия да продължи да предприема специфични мерки по отношение на придвижването на дървесина, отделена кора и насаждения в демаркационните зони в Португалия, от подобни области в други области на Португалия и в държави-членки.(6) Необходимо е Португалия да продължи да взема мерки за контрол над разпространението на нематода по боровата дървесина с цел неговото премахване. Следователно следва да бъде представена една актуализирана средносрочна програма за по-добър контрол над разпространението на нематода по боровата дървесина и премахване на заболяването.(7) Другите държави-членки следва да продължат да имат възможността да прилагат допълнителни мерки за защита на техните територии от нематод по боровата дървесина.(8) Резултатите от специфичните мерки и от изпълнението на средносрочната програма следва да бъдат оценявани постоянно, по-специално на основата на информацията, която Португалия следва да предоставя на останалите държави-членки.(9) Мерките, предвидени в настоящото решение, са в съответствие със становището на Постоянния фитосанитарен комитет,ПРИЕ НАСТОЯЩОТО РЕШЕНИЕ:Член 1По смисъла на настоящото решение се прилагат следните дефиниции:а) "нематод по боровата дървесина": Bursaphelenchus xylophilus (Steiner et Buhrer) Nickle et al.;б) "податлива на зараза дървесина или кора"; дървесна и отделена кора от иглолистни (Coniferales), освен тези от вида Thuja L.;в) "податливи на зараза растения": растения (различни от плодни и семена) на Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. and Tsuga Carr.Член 2До 31 март 2008 г. Португалия осигурява изпълнението на условията, зададени в приложението към настоящото решение, по отношение на податлива на зараза дървесина, кора и растения, които са предназначени за придвижване в рамките или извън демаркационните зони на Португалия и предназначена, в съответствие с член 5, за други области в Португалия или за други държави-членки.Към 15 февруари 2006 г. Португалия следва да представи една средносрочна програма за контрол на разпространяването нa нематод по боровата дървесина с оглед премахването му. Програмата следва да включва подробности по управлението на дървесни видове в демаркационните зони, силно податливи на нематод по боровата дървесина, в условията на Португалия. Тази програма следва да бъде преразгледана към 30 април 2007 г. и 30 март 2008 г.Член 3Държавите-членки по местоназначение, които са различни от Португалия, могат:а) да подложат на изследване за наличие на нематод по боровата дървесина пратките с податлива на зараза дървесина, кори или растения, идващи от демаркационните зони на Португалия, предназначени за техните територии;б) да предприемат по-нататъшни стъпки, като осъществят официален контрол по отношение на подобни пратки, с цел да се уверят дали те съответстват на условията, предвидени в приложението.Член 4Държавите-членки следва да провеждат официални годишни проучвания за наличие на нематод по боровата дървесина по податливи на зараза дървесина и кори и податливи на зараза растения с произход от техните страни, за да определят дали има признаци на поражение от нематод по боровата дървесина.Без да се засяга член 16, параграф 1 от Директива 2000/29/ЕО, резултатите от тези проучвания се нотифицират на останалите държави-членки и на Комисията към 15 декември 2006 г. и 15 декември 2007 г.Член 5Португалия установява областите, които не са засегнати от нематод по боровата дървесина, да определи демаркационните зони, обхващащи части, в които се появява нематод по боровата дървесина и части, определени като буферни зони, с ширина не по-малка от 20 километра, ограждащи поразената зона, като се позовава на резултатите от проучванията, посочени в член 4.Комисията съставя списък със зоните, незасегнати от нематод по боровата дървесина, и да предоставя този списък на Постоянния фитосанитарен комитет и на държавите-членки. Всяка област в Португалия, която не попада във въпросния списък, се счита за демаркационна област.Списъкът се актуализира в съответствие с резултатите от извършваните проучвания, посочени в член 4, първи параграф, и с установените резултати, нотифицирани в член 16, параграф 1 от Директива 2000/29/ЕО.Член 6Решение 2001/218/ЕО се отменя.Член 7Адресати на настоящото решение са държавите-членки.Съставено в Брюксел на 13 февруари 2006 година.За КомисиятаMarkos KyprianouЧлен на Комисията[1] ОВ L 169, 10.7.2000 г., стр. 1., Директива, последно изменена с Директива 2005/77/ЕО на Комисията (ОВ L 296, 12.11.2005 г., стр. 17).[2] ОВ L 21, 26.1.2000 г., стр. 36.[3] ОВ L 81, 21.3.2001 г., стр. 34. Решение, последно изменено с Решение 2003/127/ЕО (ОВ L 50, 5.3.2003 г., стр. 27).--------------------------------------------------20060213ПРИЛОЖЕНИЕПо смисъла на член 2 следва да бъдат спазени следните условия:1. Без да се засягат разпоредбите, посочени в точка 2, в случай на придвижване от демаркационните зони в зони в Португалия, различни от демаркационните или в други държави-членки:а) растенията, податливи на зараза, се съпровождат от паспорт, изготвен и издаден в съответствие с разпоредбите на Директива 92/105/ЕИО на Комисията [1], след като:- растенията са били официално инспектирани и е установени, че не са засегнати и не проявяват признаци на нематод по боровата дървесина, и- не са били наблюдавани признаци на нематод по боровата дървесина в мястото на производство или в близките околности от времето на последния пълен вегетационен цикъл;б) податлива на зараза дървесина и отделена кора, различна от дървесина, във форма на:- клечки, частици, отпадна дървесина или скрап, получени от цялото иглолистно или от част от него,- дървени кутии, щайги или барабани,- палети, палети или други дървени платформи,- сандъци, разделители, носачи,но включващи тези, при които не е била съхранена естествената кръгла повърхност, се съпровожда от фитосанитарен паспорт съгласно точка 1, буква а), след като дървесината или отделената кора е преминала подходяща термична обработка при минимална температура в сърцевината на дървото от 56 °С за 30 минути, за да се гарантира липсата на жив нематод по боровата дървесина;в) податлива на зараза дървесина във форма на клечки, частици, отпадна дървесина или скрап, получени от цялото иглолистно или от част от него, съпровождана от споменатия вече фитосанитарен паспорт и след подходяща обработка с опушване, за да се гарантира липсата на жив нематод по боровата дървесина;г) податлива на зараза дървесина, във форма на сандъци, разделители, носачи, при които не е била съхранена естествената кръгла повърхност, следва:- да бъде обелена кората;- да няма издълбани напречни дупки с размер по-голям от 3 mm;- да имат влагосъдържание, изразено в проценти от сухия материал от по-малко от 20 %, получено по време на производството;д) податлива на зараза дървесина във форма на дървени кутии, щайги или барабани и други подобни опаковки, палети, палети или други дървени платформи, крепежни елементи за палети, използвани или не при транспорт на обекти от всякакъв вид, следва да бъдат подложени или на подходяща термична обработка при минимална температура в сърцевината на дървото от 56 °С, за 30 минути, обработка под налягане (импрегнирана) или опушване, за да се гарантира липсата на жив нематод по боровата дървесина, и или да се постави отчетлив знак за одобрена обработка, който да позволява да се определи от кого и къде е извършена обработката, или да бъдат съпровождани от фитосанитарен паспорт, с вписани в него взетите мерки.2. В случаи на движение рамките на демаркационните зони на Португалия.а) податливи на зараза растения:- израснали в места, където не са наблюдавани симптомите на нематод по боровата дървесина или в непосредствена близост, от началото на последния пълен вегетационен цикъл и които са регистрирани от официални инспекции, незасегнати от симптомите на нематод по боровата дървесина, се придружават от фитосанитарен паспорт, когато се изнасят от мястото на производство,израснали в места, където не са наблюдавани симптомите на нематод по боровата дървесина или в непосредствена близост, от началото на последния пълен вегетационен цикъл и които са установени като нападнати от нематод по боровата дървесина, не се изнасят от мястото на производство и следват да бъдат унищожени чрез изгаряне,израснали в места като гори, обществени или частни градини, които или са установени като нападнати от нематод по боровата дървесина или проявяват симптоми на влошена здравна кондиция или дърветата са разположени в спасителни пояси, следва:- ако са идентифицирани в периода 1 ноември—1 април, да бъдат отсечени в същия период, или- ако са идентифицирани в периода 2 април—31 октомври, да бъдат незабавно отсечени, и- ако са разположени в част от демаркационните зони, определени като буферни такива, в съответствие с разпоредбите на член 5, проверени за наличие на нематод по боровата дървесина. Ако се потвърди наличие, разделителната линия се променя съответно;б) през периода 1 ноември—1 април, податливата дървесина под формата на кръгли талпи или нарязана, със или без кора, включително и тази, която не е съхранила естествената си кръгла повърхност:i) получена от дървета, установени като нападнати от нематод по боровата дървесина или разположени в спасителни зони или показващи симптоми на влошен здравен статус, преди 2 април следва:- да бъде унищожена чрез изгаряне на подходящи места, под официален контрол или,- да се премести под официален контрол или:- в преработвателно предприятие за нарязване на трески и използвани в същото предприятие или- в промишлено предприятие за използване като дървено гориво в самото предприятие или- в преработвателно предприятие, където дървесината е:- термично обработена по такъв начин, че минималната достигната температура в сърцевината на дървото да бъде 56 °С в продължение на 30 минути или- нарязана на трески и опушена, за да се гарантира отсъствието на нематод по боровата дървесина;ii) дървесина, получена от дървета, различни от тези, предвидени в i), следва да бъде тествана за наличие на нематод по боровата дървесина и на Manochamus spp.; ако се установи наличие на нематод по боровата дървесина или на Manochamus spp., дървесината е предмет на разпоредбите на i); ако наличие на нематод по боровата дървесина или на Manochamus spp., бъде опровергано, дървесината може да бъде преместена под официален контрол към дървопреработвателно предприятие за по-нататъшна употреба като строителен боров материал или, посредством дерогация, да бъде преместен в други области в Португалия, различни от демаркационните зони, под официален контрол, в одобрени и обявени на Комисията дървопреработвателни предприятия, където дървеният материал или треските, произведени от тази дървесина, в периода от 1 ноември до 1 април, следва:- в случай на трески, да бъдат използван за промишлени цели в одобрено за целта дървопреработвателно предприятие или- в случай на дървен материал:- термично обработен по такъв начин, че минималната достигната температура в сърцевината на дървото да бъде 56 °С в продължение на 30 минути. По-нататъшното придвижване на така обработения термично материал може да бъде разрешено, при условие че дървесината се придружава от фитосанитарен паспорт, или- нарязана на трески, опушени, за да се гарантира отсъствието на нематод по боровата дървесина; по-нататъшното придвижване на така обработения опушен материал може да бъде разрешено, при условие че дървесината се придружава от фитосанитарен паспорт, или- нарязана на трески и използван за промишлени цели в рамките на същото предприятие или- да бъде придвижена под официален контрол до предприятие, където дървесината е или:- термично обработена по такъв начин, че минималната достигната температура в сърцевината на дървото да бъде 56 °С в продължение на 30 минути или- нарязана на трески, опушени, за да се гарантира отсъствието на нематоди или- нарязана на трески и използвана за промишлени цели;в) през периода 2 април—31 октомври податливата дървесина под формата на кръгли талпи или нарязана, със или без кора, включително и тази, която не е съхранила естествената си кръгла повърхност:i) получена от дървета, установени като нападнати от нематод по боровата дървесина или разположени в спасителни зони или показващи симптоми на влошен здравен статус, следва или:- да бъде незабавно унищожена чрез изгаряне на подходящи места, под официален контрол или,- да бъде незабавно обелена на подходящи места извън горския масив, преди да бъде преместена под официален контрол към места за складиране, където дървесината ще бъде обработена с подходящи инсектициди или където има подходящи и одобрени съоръжения за влажно съхранение, налични поне за периода, споменат по-горе, с оглед на бъдещо преместване в промишлено предприятие:- да бъде незабавно нарязвана на трески и използвана за промишлени цели или- да бъде незабавно използвана като дървено гориво в промишлено предприятие или- да бъде незабавно термично обработена по такъв начин, че минималната достигната температура в сърцевината на дървото да бъде 56 °С в продължение на 30 минути или- да бъде незабавно нарязана на трески и опушена за да се гарантира отсъствието на нематод по боровата дървесина;ii) дървесина получена от дървета, различни от тези, зададени в i), следва незабавно да бъде обелена на местото на сечта или в непосредствена близост и да бъде или:- служебно тествана за наличие на нематод по боровата дървесина и на Manochamus spp.; ако се установи наличие на нематод по боровата дървесина или на Manochamus spp., дървесината е предмет на разпоредбите на i); ако наличие на нематод по боровата дървесина или на Manochamus spp. бъде опровергано, дървесината може да бъде преместена под официален контрол към дървопреработвателно предприятие за по-нататъшна употреба като строителен боров материал или- преместена под официален контрол до дървообработващо предприятие, където дървесината следва или:- да бъде нарязана на трески и използвана за промишлени цели, или- да бъде термично обработена по такъв начин, че минималната достигната температура в сърцевината на дървото да бъде 56 °С в продължение на 30 минути, или- нарязана на трески и опушена, за да се гарантира отсъствието на нематод по боровата дървесина;г) кора, податлива на зараза следва:- да бъде унищожена чрез изгаряне или използвана като дървено гориво в промишлено предприятие или,- термично обработена по такъв начин, че минималната достигната температура в кората да бъде 56 °С в продължение на 30 минути или- опушена, за да се гарантира отсъствието на нематод по боровата дървесина;д) податлива на зараза дървесина, под формата на отпаден продукт от сечта, следва да бъде изгорена на подходящи места под официален контрол:- през периода 1 ноември—1 април, в рамките на самия период или- през периода 2 април—31 октомври — незабавно;е) податлива на зараза дървесина, под формата на отпаден продукт от преработката, следва или да бъде незабавно изгорена на подходящи места, под официален контрол, или използвана като дървено гориво в преработвателни предприятия или опушена, за да се гарантира отсъствието на нематод по боровата дървесина;ж) податлива на зараза дървесина, под формата на дървени опаковъчни кутии, касетки, щайги, барабани и подобни опаковки, палети, палети и други дървени платформи, сандъци, разделители, носачи, включително и такива, при които не е запазена естествената кръгла повърхност, следва:- да бъдат обелени от кората,- да нямат драскотини и напречни наранявания по-големи от 3 mm,- имат влагосъдържание, изразено в процент от теглото на сухия материал, по-малко от 20 %, придобито по време на производството.[1] ОВ L 4, 8.1.1993 г., стр. 1. Директива, изменена с Директива 2005/17/ЕО на Комисията (ОВ L 57, 3.3.2005 г., стр. 17).--------------------------------------------------